गोदान दिल्ली , 29 अक्टबर : दासान्दि करना भाइरासआ बुहुमनाङैनो गिग्लुंहोगासिनो दङ । बे महामारिजों बुहुमनि माखासे हादतफोरा गिलु - बालु खैफोदजों मोगा - मोगि जानांबाय । दासिम बे भाइरासजों 12 लाखनिख्रुइबो बांसिन सुबुंफोरा जिउ गोमानांबाय । बेनि गेजेरावबो दासान्दि बे भाइरासजों गथ'फोरनाव सन्देरनाय आरो गोसारनाया जोबोद बाङायैनो दंथ'यो । गथ'फोरनाव बे भाइरासनि गिथावनाया बाङाइब्लाबो बिसोरखौ न'आवनो थानो सुबुरुन होनाय जादों । बेराफार्से भारतआव करना भाइरास आरो गथ'फोरनाव बेनि गिथावनाखौ लानानै गोदान गोदान आन्जाद नायनानै गोदान मोनसे संमोन्नाय जादों । इन्डियान काउन्सिल अफ मेडिकेल रिसार्चनि बादियैब्ला , मोनसे समाव गथ'फोरा करना भाइरासनि स्प्रेडार एबा सुपार - स्प्रेडार जाहैनो हागौ जायनि गेजेरजों करना भाइरासखौ गुबुन सुबुंफोरनि गेजेराव गोसारहोगोन । आइसिएमआरनि बिथोनगिरि डाः बलराम भार्गबनि बादियैब्ला , गथ'फोरखौ करना भाइरासनि हेंथायै गसंथानो हानाय रैखाथि गोनां होन्नानै सान्नाय जायो । बेराफार्से माखासे फोरमानफोरा रोखा खालामोदि , गथ'फोरा करना भाइरासखौ गोसारहोग्रा स्प्रेडार एबा सुपार - स्प्रेडारबो जाहैनो हागौ । बिथांनि बादिब्ला , भारतआव दासिम 17 बोसोरनि उन्दैसिन बैसोनि खालिबोल' 8 जौखोन्दो गथ'फोरासो करना पजिटिभ जादों । बिथाङा बुंबावो - बे भाइरासआ 5 बोसोरनि उन्दैसिन बैसोनि गथ'फोरनि थाखायबो एसेल' गिथावना महरै नुजाथिदों । सुपार - स्प्रेडारआ इंराजि सोदोब । बेनि ओंथिया सन्देरनायखौ बयनिख्रुइबो गोख्रोंसिन खालामग्रा सुबुं । बुंनो थाङोब्ला करनायाबो सुपार - स्प्रेडार । जायफोर सुबुङा गोबांथार सुबुंफोरजों सोमोन्दोआव फैनानै मिबथि मोनैआव बे भाइरासनि केरियार जानानै फैयो । बेनि गेजेरजोंनो करना भाइरासआ माखासे सुबुंफोरनि गेजेराव सन्देरफैयो । गोनोखोगिरिफोरनि मोन्दांथि बादियैब्ला जायखि - जाया बेरामनि 80 जौखोन्दो केसनि थाखाय खालिबोल' 20 जौखोन्दो सुबुंफोराल' बेनि सन्देरहोग्रा जायो । सोरबा सासे सुबुङा सन्देरजायोब्ला बिब्दि सुबुंखौबो हमदांनो हानाय जाया एबा हमदांनो हानायनि उनावबो ससेल डिस्टेन्सिं आरो आइस'लेसननि जायफोरा नेमखान्थिफोरखौ फालिया बिब्दिजोंबो बेराम गोनां सुबुङा बाइजोआव ओंखारोब्ला गोबां सुबुंफोरखौ बेराम सन्देरहोनो हागौ । मिजरामाव गथ'साफोरनि सोमोन्दै खौरांगिरिनो होनाय बिबुंसारआव डाः भार्गबआ कावासाकि बेरामखौ रायखांनानै बुडोदि , बुहुमनि दाब - दाब ओन्सोलफोराव करनाजों लोगोसे गथ'फोरनि गेजेराव गुबुन मोनसे बेराम सन्देरनो हमदों । डाः भार्गबआ कावासाकिखौ मोनसे आटोइम्युन बेराम होन्नानै बेयो 5 बोसोरनि दुइसिन बैसोनि गथ'फोरखौ बांसिनै गाग्लोबो होन्नानै बुङो । बे बेरामनि लैखोनखौ लोमजानायजों लोगोसे थ्रोम्बोसाइट'सिस आरो इन्युरिज्मफोर बादि लैखोना गथ'फोरनाव नुजाथियो । बिखानि मावखांनाया गोख्रों जायो । बेखायनो बेयो मोनसे आगोमा जाथायबादि । बे बेरामआ आइजोफोरनि रुजुनायाव हौवाफोरनाव बांसिनै नुजायो । डा : भार्गबनि बादिब्ला , बे बेरामआ आमेरिकायाव जाफ्लायग्रा बेराम आरो भारतआव बेनि गोसारनाया एसेल'थार । 
गथ'फोरा करना भाइरासनि सुपार - स्प्रेडार जानो हागौ , आइसिएमआरनि सांग्रांथि